苏轼
玉盘盂二首（并叙）
东武旧俗，每岁四月大会于南禅、资福两寺，以芍药供佛。
而今岁最盛，凡七千余朵，皆重跗累萼，繁丽丰硕。
中有白花正圆如覆盂，其下十余叶稍大，承之如盘，姿格绝异，独出于七千朵之上，云得之于城北苏氏园中，周宰相莒公之别业也，而其名俚甚，乃为易之。
杂花狼藉占春余，芍药开时扫地无。
两寺妆成宝缨络，一枝争看玉盘盂。
佳名会作新翻曲，绝品难逢旧画图。
従此定知年谷熟，姑山亲见雪肌肤。
花不能言意可知，令君痛饮更无疑。
但持白酒劝嘉客，直待琼舟覆玉彝。
负郭相君初择地，看羊属国首吟诗。
吾家岂与花相厚，更问残芳有几枝。